Blog jy al? Deel 2
JY LEES NOU Blog jy al? Deel 2
Dis een van die warmste geselsmiddels op die internet. Van heinde en verre word daar geblog, nou ook op sarie.com. En in SA is die meeste bloggers vroue!
Vroue babbel heerlik saam
Die aantal plaaslike vroue-bloggers het die manne verbygesteek. Wel, net-net. Volgens Speak Up!, 24.com se opname oor SA se blogger-gemeenskap, is daar sowat 48,2% manlike bloggers teenoor 51,8% vroue.
Blogger: MARIé HEESE, dogter van die geliefde skrywer Audrey Blignault, is self vaardig met woorde. Haar jongste pennevrug het pas verskyn. The Double Crown (Human & Rousseau), is 'n historiese roman oor die vroulike farao Hatsjepsoet. Op haar blog, Marié Heese is Boekdol, skryf sy oor boeke, lees en skryf.
Twee jaar gelede het sy nie eens geweet wat 'n blog is nie. Nou is alles wat in dié boekhouer se lewe gebeur, moontlike materiaal vir haar lighartige blog.
Jy kan onder meer haar gedigte en essays lees - en jou mening daaroor lug. As sy nie blog nie, is sy 'n konsultant vir groot maatskappye oor sake soos hul sosiale verantwoordelikheidsprogramme.
Blogger: TALYA GOLDBERG, 'n student van Kaapstad, is 'n multiblogger.
Op haar persoonlike blog skryf sy oor "alles en almal wat ek liefhet''. Op alittlebitofheaven.wordpress.com bemark sy haar kunswerke. Sy versorg ook die blog van Christel House, 'n nie-winsgewende organisasie wat 'n private skool vir minder bevoorregte leerders op die Kaapse Vlakte bestuur.
En hier's 'n lekker Britse een:
Joe, Katie se vriend, neem elke dag 'n foto van haar. Haar uitdaging: om elke dag van die jaar 'n ander uitrusting te dra. Joe vertel die storie agter die klere en die res van die wêreld lewer kommentaar
Boek word blog Die oorsprong van Tertia Albertyn van Kaapstad se boek So Close (Oshun, 2006) was 'n blog. Sy het in April 2004 met die blog begin - 'n maand voor sy die negende keer in vitro-behandeling gekry het, en drie maande nadat haar seuntjie, Benjamin, in haar arms dood is. Hy was tien dae oud. Die in vitro-bevrugting (IVB) was suksesvol en haar tweeling, Adam en Kate, is nou 5. In Mei vanjaar is Max, haar "oeps"-baba, gebore - op die natuur se manier gemaak. Destyds het sy op haar blog geskryf oor haar gesukkel om swanger te raak. Só gewild was dit dat uitgewers haar gevra het om dit as 'n boek uit te gee. Haar blog www.tertia.org is nog steeds baie gewild, maar deesdae skryf sy oor alledaagse dinge. Tertia is betrokke by Nurture, 'n eierskenkingsprogram.